《偕张方伯樵野琴台秋禊 其四》
清代·黄良辉

往运萃阳九，汉南横氛雾。于兹轨清夷，庶康同王路。

逖扬灞涘轨，迩撷洛滨步。泠然排元筌，振衣豁尘务。

偶欣金序皎，弥惬石交晤。天末认逵鸿，烟际辨汀鹭。

层台阅废兴，流水鉴今故。大雅此焉陟，百代绵余慕。

岂异棠阴憩，躬仁化行露。咨予樗散姿，于野相牵附。

敢负凰桐奇，谬希夔尹顾。庶奏渌水谣，因轨答咸濩。

作者简介：黄良辉，字耀庭，汉川人。同治庚午举人。有《黄氏诗钞》。